વેસ્ટ ટેક્સાસ ઇન્ટરમિડિયેટ્સ લિબિયા ક્રાઇસિસની પાછળ 3 વર્ષની ઊંચાઇએ પહોંચતા ડોલર સામે રૂપિયામાં ધોવાણ તળિયે પહોંચ્યું હતું. સવારના સત્રમાં રૂપિયો 69.10ની નવી નીચી સપાટી બનાવતાં શેરોમાં ગભરાટભરી વેચવાલી જોવાઈ હતી જેમાં મિડ અને સ્મોલ કેપ શેરોમાં ભાવ તળિયાની શોધમાં જોવાયા હતા. જેને પગલે એક જ દિવસમાં રેકોર્ડ 509 શેરો વર્ષની નીચી સપાટીએ ગબડ્યા હતા. ભારતીય શેરબજારના ઇતિહાસમાં એક સાથે 500થી વધુ શેરો વર્ષની નવી નીચી સપાટીએ ગબડી હોવાની ઘટના ભાગ્યેજ જોવા મળે છે એમ એનાલિસ્ટનું કહેવું હતું. ડેરિવેટિવ્ઝ સેગમેન્ટમાં છેલ્લો દિવસ રહેતાં તેને કારણે નબળા તેજીવાળા છૂટા થઈ ગયા હતા અને તેને કારણે રોલઓવરના કામકાજ છેલ્લા ત્રણ મહિનાની સરેરાશ કરતાં નીચા હતા. જુલાઇ વલણથી કેટલીક સ્ક્રિપ્સ ઉપરના માર્જીનમાં 30થી 40 ટકાનો વધારો થવાનો હોવાથી તેમજ ટ્રેડરિવેટિવ્ઝમાં કામકાજ કરવું મોંઘુ બનતા તેની પણ વિપરીત અસર જોવા મળી હતી.